Mitrík, Karol, predseda Najvyššieho kontrolného úradu SR (2016-06-15):
Vážená pani predsedajúca, vážené panie poslankyne, páni poslanci, vážený pán minister financií, Najvyšší kontrolný úrad Slovenskej republiky v zmysle § 5 ods. 1 zákona Národnej rady č. 39/1993 Z. z. o Najvyššom kontrolnom úrade v znení neskorších predpisov vypracoval stanovisko k návrhu štátneho záverečného účtu Slovenskej republiky. Na základe výsledkov kontroly správnosti zostavenia záverečných účtov vybraných rozpočtových kapitol a štátnych účelových fondov kontroly správnosti zostavenia návrhu záverečného účtu Slovenskej republiky na rok 2015, ako aj analýzy vyžiadaných informácií Najvyšší kontrolný úrad Slovenskej republiky konštatuje, že návrh štátneho záverečného účtu Slovenskej republiky na rok 2015 obsahuje všetky náležitosti v zmysle zákona o rozpočtových pravidlách verejnej správy. Návrhy záverečných účtov kapitol štátneho rozpočtu za rok 2015 boli vypracované v súlade s príslušnou smernicou ministerstva financií na ich vypracovanie. Záväzné ukazovatele štátneho rozpočtu za rok 2015 boli dodržané a rozpočtové opatrenia vykonané v roku 2015 boli v súlade so zákonom o rozpočtových pravidlách verejnej správy. V hospodárení štátneho rozpočtu vykázanom na hotovostnom princípe za rok 2015 dosiahli príjmy vo výške 16 mld. 234 mil. eur, výdavky vo výške 18 mld. 166 mil. eur a schodok vo výške 1 mld. 932 mil. eur. Schodok štátneho rozpočtu bol vo vzťahu k pôvodne schválenému rozpočtu nižší o 1 mld. 51 mil. eur. Konsolidovaný dlh verejnej správy podľa údajov k jednotnej metodike platnej Európskou úniou ESA 2010 podľa údajov zverejnených Eurostatom dňa 21. 4. 2016 dosiahol k 31. decembru 2015 sumu 41 mld. 306 mil. eur, čo predstavuje 52,91 % hrubého domáceho produktu. Podiel schodku verejnej správy Slovenskej republiky na hrubom domácom produkte v jednotnej metodike platnej pre Európsku úniu podľa údajov zverejnených Eurostatom dosiahol 2,97 %, čo bolo v porovnaní s kľúčovým cieľom návrhu rozpočtu verejnej správy na rok 2015 viac o 0,48 percentuálneho bodu. Tak ako aj pán minister financií spomínal, kľúčovým dôvodom alebo jeden z kľúčových dôvodov nenaplnenia rozpočtovaného cieľa bolo neakceptovanie niektorých transakcií akruálnych príjmov zo strany Eurostatu z dôvodu nesúladu s metodikou ESA 2010. Najvyšší kontrolný úrad Slovenskej republiky síce rešpektuje rozhodnutie Eurostatu, ale na druhej strane pripomína, že poskytnutie návratnej finančnej výpomoci Železničnej spoločnosti Cargo bolo zaradené do výdavkov verejnej správy, čím rozhodnutie Eurostatu dvakrát negatívne prispelo k zvýšeniu schodku verejnej správy a výdavky Štátneho fondu rozvoja bývania z prostriedkov Európskej únie môžu ovplyvniť výdavky verejnej správy v budúcich rokoch. V tejto súvislosti mi dovoľte poznamenať, že naši kolegovia z Európskeho dvora audítorov prednedávnom vykonali kontrolu, ktorej predmetom bol podiel schodku verejnej správy na hrubom domácom produkte a prístup Eurostatu, z ktorej vyplynuli odporúčania zamerané na zvýšenie transparentnosti a predvídateľnosti rozhodnutí Eurostatu. V plnení príjmov štátneho rozpočtu na rok 2015 sa premietlo nielen zlepšenie ekonomického prostredia a zvýšenie efektivity výberu daní vplyvom boja proti daňovým podvodom, ale aj nárast transferov z rozpočtu Európskej únie. V plnení výdavkov štátneho rozpočtu za rok 2015 sa prejavilo vyššie čerpanie hlavne kapitálových výdavkov, čo bolo spôsobené predovšetkým čerpaním zdrojov Európskej únie v druhom programovom období rokov ´7 až ´13 využitím pravidla N+2. Vyššie čerpanie zdrojov Európskej únie na konci roku 2015 predstavovalo jednorazový efekt pre verejné financie, ktorý sa v budúcich rokoch nebude ľahko opakovať. V roku 2015 začala implementácia tretieho programového obdobia, obdobia ´14 až ´20, na úrovni čerpania výdavkov. K 31. 12. 2015 boli na úrovni platobných jednotiek čerpané výdavky Európskej únie v objeme 39,1 mil. eur a výdavky štátneho rozpočtu v objeme 7,1 mil. eur. V súvislosti s tým, že z tretieho programového obdobia už uplynulo 29 mesiacov, a s ohľadom na nízke čerpanie výdavkov Európskej únie tretieho programového obdobia Najvyšší kontrolný úrad opakovane v pléne Národnej rady upozorňuje, že chyby a problémy druhého programového obdobia sa môžu opakovať. Najvyšší kontrolný úrad upozorňuje aj na vývoj v zdravotníckych zariadeniach, najmä v nemocniciach, ktoré v súlade s odporúčaním Eurostatu stali sa súčasťou sektora verejnej správy. Nemocnice sa v minulosti oddlžovali trikrát. A to v prvom oddlžovaní prostredníctvom spoločnosti Veriteľ v sume viac ako 660 mil. eur. V rámci druhého oddlžovania bolo nemocniciam poskytnutých 130,2 mil. eur, ktoré mali pôvodne vrátiť, avšak dlh im bol odpustený. Ďalšie oddlžovanie bolo v roku 2011, kedy nemocniciam bolo poskytnuté na zmazanie dlhov vyše 300 mil. eur. Celkové záväzky na úrovni istiny príspevkovej organizácii v pôsobnosti ministerstva zdravotníctva, v zdravotníckych zariadeniach v pôsobnosti ministerstva vnútra a v pôsobnosti ministerstva obrany v zdravotníckych zariadeniach delimitovaných na obce a vyššie územné celky a v zdravotníckych zariadeniach, ktoré boli v zmysle zákona transformované na akciové spoločnosti, dosiahli k 31. 12. 2015 sumu 828 mil. eur. Z uvedeného vyplýva, že vláda a jednotlivé ministerstvá, vyššie územné celky a obce budú musieť urýchlene prijať opatrenia na zastavenie ďalšieho zadlžovania zdravotníckych zariadení. Najvyšší kontrolný úrad v súvislosti s vypracovaním tohto stanoviska vykonal kontrolu o vybraných kapitolách štátneho rozpočtu a v štátnych účelových fondoch. Výsledky týchto kontrol potvrdili, že účtovné a finančné výkazy týchto subjektov verejnej správy k 31. 12. 2015 neobsahovali významné nesprávnosti a poskytovali verný a pravdivý obraz o ich finančnej situácii a o skutočnostiach, ktoré sú predmetom ich účtovníctva. Napriek tomu však boli Najvyšším kontrolným úradom zistené viaceré porušenia všeobecne záväzných právnych predpisov, najmä zákona o verejnom obstarávaní, zákona o účtovníctve, zákona o rozpočtových pravidlách verejnej správy a zákona o pohľadávkach štátu. V oblasti hospodárenia obcí a vyšších územných celkov Najvyšší kontrolný úrad poukazuje na mieru finančnej sebestačnosti, ktorá vyjadruje závislosť obcí na grantoch a transferoch a ich mieru financovania svojich originálnych, ako aj prenesených pôsobností. Výsledky kontrol poukázali najmä na pretrvávajúce nedostatky s nesprávnou aplikáciou všeobecne záväzných právnych predpisov, predovšetkým zákona o rozpočtových pravidlách verejnej správy, zákona o rozpočtových pravidlách samosprávy, zákona o majetku obcí, zákona o účtovníctve, zákona o verejnom obstarávaní, zákona o slobodnom prístupe k informáciám, zákona o finančnej kontrole a vnútornom audite a v neposlednom rade aj zákona o obecnom zriadení. Na základe kontrolou zistených nedostatkov Najvyšší kontrolný úrad navrhoval kontrolovaným subjektom v zmysle § 13 ods. 2 o NKÚ odporúčania, ktoré by mali zabezpečiť elimináciu nepriaznivého stavu zistených nedostatkov pri vynakladaní verejných zdrojov a prostriedkov Európskej únie. Vážená pani predsedajúca, vážené panie poslankyne, páni poslanci, vážený pán minister financií, Najvyšší kontrolný úrad v kontexte výsledkov svojej kontrolnej činnosti nemá zásadné pripomienky k návrhu štátneho záverečného účtu Slovenskej republiky za rok 2015, a preto odporúča Národnej rade Slovenskej republiky jeho schválenie. Ďakujem za pozornosť.